De seneste dage har prognoserne peget på, at sommervejret ville lave et comeback i denne uge, og de ser ud til at have haft ret. Mandag når temperaturen lokalt 24 grader samtidig med, at solen skinner fra en næsten skyfri himmel. Temperaturen får et hak opad tirsdag, hvor der udbredt kan komme over 25 grader, hvilket er, hvad der skal til for, at der er tale om en meteorologisk sommerdag. Det holder dog ikke længe, da der i løbet af onsdagen blæser kold luft ned over landet. Det vil resten af ugen præge vejret markant med blæst, byger og temperaturer, som topper i underkanten af 20 grader. Dermed handler det om at nyde det sommerlige vejr de næste par dage. Sommervejr de næste dage Varmen kulminerer tirsdag, hvor temperaturen udbredt i de østlige dele af landet når over 25 grader. Helt lokalt kan temperaturen nå 27 grader ud på eftermiddagen. Det bliver dog noget mere skyet end mandag, især i den vestlige halvdel af landet. Meget af landet kommer til at døje med et tykt lag slørskyer. Dog kan solen godt skinne igennem til en vis grad. Onsdag står den igen på sommerlige temperaturer, men denne gang med noget mere ustadigt vejr. Vinden tiltager fra vest, og der er mulighed for byger især mod nord og vest. Temperaturen topper i løbet af dagen mod sydøst, hvor man udbredt kan nå 23 til 25 grader. Køligt og blæsende sidst på ugen Sommervejret holder ikke længe i denne omgang, for torsdag blæser køligere og ustadig luft ind over landet fra nordvest. Den køligere luftmasse lægger en gedigen dæmper på dagstemperaturerne, som sidst på ugen blot ligger på mellem 15 og 20 grader. Samtidigt tiltager vinden, og især torsdag bliver det blæsende med en frisk til hård vind fra nordvest og op til kulingstyrke langs Vestkysten. En formildende omstændighed er, at der ser ud til at være en del plads til solen mellem de sporadiske byger. Kombinationen af både blæst og nogen sol kan være med til kortvarigt at sænke elpriserne, da de danske vindmøller og solceller producerer mere strøm. Enkelte prognoser peger på at varmen måske kommer tilbage igen i næste uge, dog er prognoserne hæftet med en vis usikkerhed.

Opsummering:
Det noget blæsende, men solrige vejr i slutningen af ugen kan sænke elpriserne.